Gyimesi, György, poslanec NR SR (2022-11-30):
... s prijatím 10-tisíc zamestnancov vo verejnej správe. No a keď sa im to vysvetlilo, že žiadnych 10-tisíc zamestnancov do verejnej správy nikto prijímať nebude, ale sa jedná len o zmenu výpočtu metodiky Európskej komisie, kde sa zamestnanci vodohospodárskeho podniku dávajú pod štátnych zamestnancov, kde tých štyritisíc ďalších zamestnancov sú zamestnancami, ktorí majú byť zamestnaní v samospráve, na ktorú ani vláda, ani nikto iný nemá žiaden vplyv. Tak nie, aby sklopili opätky a aby povedali, že áno, mýlili sme sa. Tie isté reči hovorili napríklad aj na finančnom výbore. Ďalším dôvodom, prečo nepodporiť zákon, teda myslím teraz znovu na stranu SaS, bol ten, že vraj je to rozpočet s historickým deficitom. A popritom zabudli na to, že už dvakrát ako koaličný partner zahlasovali za oveľa väčšie deficity a toto im vtedy nevadilo. No a napokon tvrdia to, že v ňom nevidia konsolidačné úsilie. Tak zjavne nevidia ani multikrízu a multikrízy, ktorými Slovenská republika a celý svet prechádza. A teraz sa nechcem vyhovárať na koronakrízu, nechcem sa vyhovárať ani na infláciu, na energetickú krízu, na migračnú krízu, pretože to sú fakty. Toto sú dejinné udalosti, ktoré sa dejú a ktoré sa stali. A na tie jedna zodpovedná vláda reagovať musí, a táto vláda na to reaguje a podľa môjho názoru na to reaguje adekvátne a vhodne. Nie je predsa možné, aby v takýchto chvíľach, ktorými Slovenská republiky prechádza, sme povedali učiteľom, povedali sme lekárom, občanom Slovenskej republiky, podnikom, podnikateľom, nemocniciam, domovov, domovom sociálnych služieb, že viete čo, my teraz ideme konsolidovať, my vám žiadne peniaze nedáme, pretože my sme rozpočtovo zodpovední a my sa budeme teraz pozerať na niečo úplne iné než na to, ako prežijete túto krízu. Áno, toto je prístup pravice, je to prístup ľudí, ktorí, pre ktorých je osud človeka ukradnutý. Toto je prístup ľudí, pre ktorých je bohatý podnikateľ dobrý vtedy, keď je ešte bohatší a chudobný ešte chudobnejší. Toto tvrdia len oni. Je predsa absolútne základnou ekonomickou poučkou, že v časoch krízy musí vláda robiť expanzívnu politiku, to znamená, míňať peniaze a v dobrých časoch ich šetriť. Toto tvrdili aj zástupcovia SaS vtedy, keď, keď boli v koalícii. Dnes už v koalícii nie sú, aspoň oni to takto tvrdia, a dnes hovoria niečo úplne iné. Tak sa pýtam, ako je možné, na jednej strane konsolidovať a na druhej strane pomáhať. Včera tu sedela alebo stála na tomto mieste pani prezidentka, o ktorej som povedal, že čítala prejav, ktorému nerozumie. A to sa prejavilo v plnej nahote hneď pri viacerých príležitostiach. Napríklad, keď povedala, že málo podporujeme rodiny. Pritom ona sama poslala na Ústavný súd prorodinný balík, ktorý dokonca chváli aj NKÚ, že aké to je fajn, je to super opatrenie ochrany rodín pred, pred krízou. Pani prezidentka zároveň tvrdí aj to, že vnášame do spoločnosti nenávisť. A práve o tej nenávisti by som chcel teraz hovoriť v súvislosti so stranou SaS, pretože všetky veci, ktoré oni hovoria, že prečo nepodporia štátny rozpočet, sú bludy a sú vyvrátené. Oni ho nepodporia preto, lebo nenávidia Igora Matoviča. A je to nenávisť, ktorá zaslepuje, je to nenávisť, ktorá im nedovoľuje myslieť racionálne, je to nenávisť, ktorá im prináša stratu percent. A napriek tomu to robia. Napriek tomu chcú nechať rodiny, podniky, verejnú správu a celý štát na holičkách. Chcú povedať to, že kým Igor Matovič bude ministrom financií, oni žiaden zákon nepodporia. A toto je nenávisť. Toto je šírenie nenávisti, o ktorom hovorí pani prezidentka a vôbec netuší, že keď o nenávisti hovorí, tak si strieľa do vlastného kolena, hovorí do vlastných radov. Hovorí o jej miláčikoch v strane SaS a o Progresívnom Slovensku. My si nemôžeme dovoliť v tomto čase štátny rozpočet neprijať. My si nemôžeme dovoliť nechať ľudí napospas osudu a napospas nejakého vnútorného rozpoloženia Richarda Sulíka, ktorý sa ide mstiť. Vnútorného rozpoloženia Richarda Sulíka, ktorý nenávidí. A s touto nenávisťou strháva aj ostatných poslancov strany SaS, o ktorých som presvedčený, že mnoho by tento štátny rozpočet podporilo, mnoho z nich by chcelo pomôcť ľuďom, firmám, podnikom a všetkým subjektom, ktoré som tu vymenoval. Neexistuje legitímny dôvod, prečo nepodporiť štátny rozpočet. Ten dôvod je len politický a tento politický dôvod musia ľudia vidieť, my ho musíme veľmi jasne a zrozumiteľne pomenovať a musíme povedať, že je to len kvôli tomu, že robia hnusnú, špinavú politiku na úkor občanov. To sú presne tí istí ľudia, ktorých aj vy kolegovia zo strany SMER máte na každej jednej tlačovke plné ústa. Vždy o nich hovoríte, ako treba pomáhať ľuďom, ako treba pomáhať podnikom, ako treba pomáhať dôchodcom. A vy viete, že keď ten štátny rozpočet neprejde, nebudú ani zvýšené platy pre lekárov, nebudú zvýšené platy pre učiteľov, nebude energetická pomoc pre firmy a nebude nič. Slovensko sa rúti do záhuby v prípade neschválenia štátneho rozpočtu a rozpočtového provizória. Preto chcem vyzvať všetkých triezvo uvažujúcich poslancov, takých, ktorí nie sú zviazaní možno straníckou disciplínou, takých, ktorí nemajú nenávisť voči Igorovi Matovičovi na prvom mieste, aby tento zákon podporili, pretože takto je to správne a takto pomôžeme Slovensku. Ďakujem pekne.